作者:陸龜蒙
標題:奉和襲美太湖詩二十首：練瀆
內容:越恃君子眾，大將壓全吳。吳將派天澤，以練舟師徒。一鏡止千里，支流忽然迂。蒼奩朿洪波，坐似馮夷軀。戰艦百萬輩，浮宮三十餘。平川盛丁寧，絕島分儲胥。鳳押半鶴膝，錦槓雜肥胡。香煙與殺氣，浩浩隨風驅。彈射盡高鳥，杯觥醉潛魚。山靈恐見鞭，水府愁為墟。兵利德日削，反為讎國屠。至今鉤鏃殘，尚與泥沙俱。照此月倍苦，來茲煙亦孤。丁魂尚有淚，合灑青楓枯。